Den olympiske ed

Den olympiske ed er et sentralt symbol, og et fast rituale ved åpningsseremonien ved alle olympiske leker. Eden avlegges på vegne av alle deltakende utøvere av en utvalgt idrettsutøver fra arrangørlandet, og på vegne av dommere og funksjonærer av en dommer, også fra arrangørlandet. I 2012 ble ed for trenere innført. Det olympiske idealet god sportsånd står sentralt i den olympiske ed.
Eden avlegges mens edsavleggeren holder et hjørne av det olympiske flagget. Ordlyden er forfattet på engelsk og fransk. Andre språk er også benyttet. Ved Sommer-OL 2004 i Athen ble den holdt på gresk, mens den ble avlagt på italiensk under Vinter-OL 2006 i Torino, på kinesisk under Sommer-OL 2008 og på portugisisk ved Sommer-OL 2016.


== Utøvereden ==
Ideen bak den olympiske ed er tillagt David O'Connor. Norges Olympiske Museum skriver derimot på sin nettside at Pierre de Coubertin både formulerte og innførte eden i sommer-OL 1920 i Antwerpen. Også Den internasjonale olympiske komité sier at de Coubertin er opphavsmannen.Den allsidige belgiske utøveren, Victor Boin (1886–1974), med medaljer fra både 1908 og 1912 i vannpolo, avla den første eden. Han fikk sølv i lekene på hjemmebane i 1920, denne gang i lagkonkurransen i fekting. Carol Heiss, en kunstløper fra USA, var den første kvinne som avla utøvereden. Det gjorde hun under åpningen av vinter-OL 1960 i Squaw Valley. 
Utøvereden har endret ordlyd noen ganger gjennom tidene. Den eden Victor Boin leste i 1920 var slik:
We swear. We will take part in the Olympic Games in a spirit of chivalry, for the honor of our country and for the glory of sport.
- Vi sverger. Vi vil delta i de olympiske leker med verdighet, til ære for våre land og til heder for sporten.Eller på fransk :
Nous jurons de prendre part aux Jeux Olympiques en compétiteurs loyaux, d'observer scrupuleusement les règlements et de faire preuve d'un esprit chevaleresque pour l'honneur de nos pays et pour la gloire du Sport.
- Vi sverger at vi vil delta i De olympiske leker som lojale konkurrenter, nøye overholde reglene og streve etter å vise en ånd av ridderlighet til ære for våre land og til heder for idretten.Senere ble ordet swear (sverge) erstattet med ordet promise (lover) og country (land) med team (lag). 
Under Vinter-OL i Oslo i 1952 avla Torbjørn Falkanger denne eden på det norske flagget:
Vi lover og forsikrer høytidelig at vi vil ta del i de olympiske leker i rettferdig kappestrid med full aktelse for de regler disse er underlagt, og med ønsker om å delta i den rette idrettsånd til ære for våre land og til idrettens pris. 
Eden avlagt under sommer-OL 2000 fikk lagt til en del om doping. Siden lekene i 2000 lyder den engelske versjon av utøvereden:

In the name of all the competitors I promise that we shall take part in these Olympic Games, respecting and abiding by the rules which govern them, committing ourselves to a sport without doping and without drugs, in the true spirit of sportsmanship, for the glory of sport and the honour of our teams.
- På vegne av alle deltakere lover jeg at vi vil delta i disse olympiske lekene med respekt og lydighet for lekenes regler, forpliktet til en idrett uten doping og dopingmidler, i god sportsånd, til ære for sporten og til heder for våre lag.


== Dommereden ==
Den første dommereden ble holdt av skihoppdommeren Fumio Asaki under vinter-OL 1972 i Sapporo. Sharon Weber ble den første kvinnelig dommer til å avlegge eden, under sommer-OL 1984 i Los Angeles. I engelsk versjon lyder dommereden:

In the name of all the judges and officials, I promise that we shall officiate in these Olympic Games with complete impartiality, respecting and abiding by the rules which govern them in the true spirit of sportsmanship.
- På vegne av alle dommere og funksjonærer lover jeg at vi vil lede disse olympiske lekene med fullstendig upartiskhet, med respekt og lydighet for lekenes regler i god sportsånd.


== Trenereden ==
Den første trenereden ble avlagt av padletreneren Eric Farrell under åpningsseremonien for Sommer-OL 2012 i London. Eden lyder i engelsk versjon:
In the name of all the coaches and other members of the athletes’ entourage, I promise that we shall commit ourselves to ensuring that the spirit of sportsmanship and fair play is fully adhered to and upheld in accordance with the fundamental principles of Olympism.
- På vegne av alle trenere og andre medlemmer av utøvernes støtteapparat, lover jeg at vi skal forplikte oss til å sikre at god sportsånd og fair play skal følges og opprettholdes i samsvar med de grunnleggende prinsippene i Olympismen.


== Edsavleggere ==
Listen er en oversikt over utøvere, dommere og trenere som har avlagt den olympiske ed. 


== Referanser ==


== Eksterne lenker ==
Norges olympiske museum om den olympiske ed